En 1984 Scenic World prencipió a construyir una montanya rusa conoixida como Orphan Rocker, en honor a la vecina formación rocosa dita Orphan Rock. Ista estió a primera montanya rusa disenyada y construyida de tot en Australia. A caracteristica prencipal d'ista atracción yera que había d'estar una montanya rusa que baixase dende o rafe d'un barranco de 200 m d'altaria. D'antis mas se feba referencia a ista atracción como una montanya rusa "suspendida", ya que encara que tecnicament yera una montanya rusa convencional, os vagons podeban mover-sen d'un canto a l'atro, como si estasen suspendius. En primeras yera planificada como un monorail scenico, pero a la fin evolucionó enta una montanya rusa. A montanya rusa nunca no s'ubrió a o publico debiu a o retraso en o redisenyo de bells d'os suyos components y a la mayor prioridat d'atras atraccions d'o parque. As vesitas a Scenic World puyaron ascape en a decada de 1980, mas que mas debiu a o creixient numero de toristas chaponeses, por o que s'amenistaba un acceso adicional a la val. Ye asinas como naixió a ideaya ta construyir a tercera atracción d'o Scenic World, o Cableway (orichinalment Scenicscender).